Glyn Wise

Offeiriad a phersonoliaeth teledu o Gymru yw Glyn Thomas Wise (ganwyd 9 Ionawr 1988). Daeth i amlygrwydd fel cystadleuydd ar raglen realiti Big Brother 7 lle ddaeth yn ail. Mae'n hanu o Flaenau Ffestiniog. Bu hefyd yn gyflwynydd radio ar BBC Radio Cymru, yn ymgeisydd gwleidyddol ac athro.

Bywyd cynnar ac addysg
Yn enedigol o Flaenau Ffestiniog, Gwynedd, mynychodd Ysgol y Moelwyn cyn symud i Ysgol Dyffryn Conwy, Llanrwst lle roedd yn Brif Fachgen. Tra oedd yn yr ysgol, bu'n gweithio fel achubwr bywyd rhan amser yn ei bwll nofio lleol.

Yn 2008 aeth i astudio am radd yn Ysgol y Gymraeg, Prifysgol Caerdydd gan ennill radd 2:1 yn 2011.

Gyrfa

 Ymddangosiad ar Big Brother 
Ymddangosodd ar raglen realiti Saesneg Big Brother 7, a bu'n aml yn siarad yn Gymraeg â'i gyd-gystadleuydd Imogen Thomas - cyfieithwyd eu sgyrsiau gydag is-deitlau.

Tra yn y tŷ dysgodd Glyn nifer o sgiliau yn y gegin, megis berwi wy - dathlodd hyn drwy ganu cân yn fyr-fyfyr. Dysgodd cyd-gystadleuydd, Richard, ef sut i olchi'i ddillad. Newidiodd ei steil gwallt yn aml tra yn y tŷ, ynghyd â Pete, gan ei gadw'n flêr, ei eillio a'i liwio yn lliwiau gwahanol. Yn y rownd derfynol daeth Glyn yn ail, gyda 38.8% o'r bleidlais.

 Cyfryngau 
Yn dilyn ei ymadawiad o'r tŷ, ymddangosodd Glyn ar nifer o raglenni teledu a radio Cymraeg a Saesneg, gan gynnwys ar sianeli S4C a Radio Cymru.

Rhwng 2007 a 2011 roedd yn gyflwynydd rheolaidd ar raglen C2 Radio Cymru, i'w glywed ar yr awyr bob nos Fercher a nos Iau gyda Magi Dodd rhwng 8 a 10 y nos. Mae wedi ymddangos mewn hysbyseb yn y ddwy iaith, yn hybu rhoi gwaed. Animeiddiwyd Glyn ar gyfer cartŵn S4C, Cnex. Cyflwynodd raglen Planed Plant ar 30 Hydref 2006. Ymddangosodd fel mentor ar raglen The Big Welsh Challenge yn 2007, yn dysgu Di Botcher i siarad Cymraeg mewn 12 mis. Roedd Glyn wedi datgan ei awydd i fod yn athro Cymraeg yn nhŷ Big Brother.

Lansiodd Glyn ei lyfr Blwyddyn Fawr Glyn Wise yn Eisteddfod yr Urdd ym mis Mai 2007. Golygwyd y llyfr gan Beca Brown, ac mae'r llyfr yn un hunangofiannol â phwyslais ar ei flwyddyn ers gadael Big Brother.

Byd Addysg
Yn 2012, cafodd swydd fel athro Cymraeg yn Ysgol Rhydywaun. Yn 2014, cychwynnodd swydd newydd fel Swyddog Lled Ffurfiol yng Nghanolfan Cymraeg i Oedolion Caerdydd a'r Fro. Yn Hydref 2016 aeth i weithio yn Shanghai, Tsieina fel athro Saesneg.

Gwleidyddiaeth
Yn 2015, dewiswyd Glyn fel ymgeisydd Plaid Cymru ar gyfer Etholiad Cynulliad Cenedlaethol Cymru, 2016 ar gyfer etholaeth Canol Caerdydd. Daeth yn bedwerydd yn yr etholiad gyda 1,951 (7.5%) o bleidleisiau. Ym mis Awst 2016 cyhoeddodd ei fod wedi penderfynu gadael Plaid Cymru am nad oedd yn rhannu "yr un weledigaeth ar gyfer dyfodol ein gwlad" gyda'r blaid.

 Yr Eglwys yng Nghymru 
Ers yn ifanc roedd Glyn yn mynd i'r Ysgol Sul ac i Eglwys y Bowydd ym Mlaenau Ffestiniog. Yn y brifysgol roedd yn mynd i'r Eglwys, i'r Undeb Gristnogol ac i'r Christian Union. Dywedodd mai ei gyfnod yn Tsieina a ddylanwadodd fwyaf arno o ran ei ffydd Gristnogol. Yn Ebrill 2022 cafodd ei dderbyn i hyfforddi fel offeiriad yn yr Eglwys yng Nghymru. Treuliodd dair blynedd yn cael ei hyfforddi i fod yn offeiriad yn Athrofa Padarn Sant yng Nghaerdydd, ac treuliodd gyfnodau yn Eglwys San Silyn yn Wrecsam a Llangollen. Cafodd ei ordeinio fel offeiriad yn Mehefin 2025

Cyfeiriadau

Dolenni allanol
Gwefan swyddogol Glyn Wise (archif)

Cwpwrdd Dillad: Glyn Wise

Categori:Genedigaethau 1988
Categori:Pobl o Wynedd
Categori:Pobl addysgwyd yn Ysgol Dyffryn Conwy
Categori:Cyn-fyfyrwyr Prifysgol Caerdydd
Categori:Cyflwynwyr radio o Gymru
Categori:Cyflwynwyr teledu o Gymru
Categori:Big Brother
Categori:Offeiriaid o Gymru
Categori:Cristnogion o Gymru